‘Plaasmoorde het niks te doen met ras’Argieffoto: AfriForum Jeug Bheki Cele, adjunkminister van landbou, het Dinsdag gesê aanvalle op plase, wat dikwels met die moord op plaaseienaars gepaardgaan, het niks met die slagoffers se ras te doen nie. “Ons doen ŉ beroep op almal, ook die media – om die raskwessie uit plaasmoorde te haal. Die mense wat doodgemaak word, is boere,” het Cele aan verslaggewers in Pretoria gesê. “Ons het gesien boere kom onder aanval, hetsy hulle wit, swart, geel, groen of pers is, en ons hanteer dit so. Op ons grondgebied van boerdery, neem ons dit ernstig op.” Cele het gesê die departement van landbou het ŉ beperkte rol in die bestryding van plaasmoorde. “Landbou kan nie sê ons gaan diegene wat die boere vermoor in hegtenis neem nie. Ons wens ons kon, maar ons kan nie. Ons kan nie sê ons gaan hulle skiet nie,” het hy gesê. “Daar moet goeie kommunikasie wees tussen boere en hul plaaswerkers. Daar is ŉ behoefte aan vinnige reaksie deur polisiestasies rondom die plase.” Senzeni Zokwana, minister van landbou, het Dinsdag gesê die aanval op boere is ŉ kommerwekkende neiging. Zokwana het tydens die mediakonferensie gesê hy is nie bereid om besonderhede te gee oor ŉ strategie om plaasmoorde te beveg nie. “Ons het nie hierheen gekom met spesifikasies nie. Onthou dat van die spesifikasies vir die hantering hiervan by die polisie lê,” het Zokwana gesê. “Ons sal met hulle vergader om te kyk na maatreëls wat proaktief is. Ons moet ŉ forum op die been bring waarin boere, plaaswerkers en die gemeenskap om die plase as ŉ span kan saamwerk. Ons moet die boerderygemeenskappe harmoniseer. Ons het begin om met ander departement saam te werk.”